ΕΝΔΙΑΜΕΣΗ ΕΚΘΕΣΗ ΤΗΣ ΕΠΙΤΡΟΠΗΣ ΣΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΣΤΟ ΣΥΜΒΟΥΛΙΟ ΓΙΑ ΤΗΝ ΕΦΑΡΜΟΓΗ ΤΟΥ ΠΡΟΓΡΑΜΜΑΤΟΣ EDICOM II

1. ΑΙΤΙΟΛΟΓΙΚΗ ΕΚΘΕΣΗ

Ιστορικό

1. Με τη δημιουργία της Ενιαίας Αγοράς την 1η Ιανουαρίου 1993 και την κατάργηση των τελωνειακών διατυπώσεων μεταξύ των κρατών μελών της ΕΕ, εφαρμόστηκε νέο σύστημα συλλογής στατιστικών για τις υλικές συναλλαγές αγαθών, το Intrastat. H καταχώρηση των συναλλαγών με χώρες της ΕΕ μετατράπηκε σε απευθείας έρευνες στις εταιρείες. Tο στατιστικό σύστημα σχετικά με τις συναλλαγές μεταξύ των κρατών μελών της Ευρωπαϊκής Ένωσης και με τον υπόλοιπο κόσμο, Extrastat, εξακολουθεί να βασίζεται στις πληροφορίες του ΕΔΕ (Ενιαίο Διοικητικό Έγγραφο), που κατατίθεται στις τελωνειακές αρχές.

2. Η απόφαση Edicom 507/2001/EΚ της 12ης Μαρτίου 2001 που εξέδωσε το Συμβούλιο και το Ευρωπαϊκό Κοινοβούλιο [1] θέτει το στόχο της ενθάρρυνσης μιας σύγχρονης, ορθολογικής και αποτελεσματικής οργάνωσης του διευρωπαϊκού δικτύου συλλογής, επεξεργασίας και διάδοσης των στατιστικών για τις ενδοκοινοτικές και εξωκοινοτικές συναλλαγές αγαθών, συνοδευόμενης από τη βελτίωση και την εναρμόνιση των στατιστικών μεθόδων. Ο στόχος είναι η παραγωγή περισσότερο αξιόπιστων πληφοροριώνν, χαμηλότερου κόστους για τους υπόχρεους παροχής πληροφοριών και τις διοικήσεις και ταχύτερα διαθέσιμων, που να είναι και σε θέση να ικανοποιούν καλύτερα τις ανάγκες των χρηστών.

[1] ΕΕ L 76 της 16.3.2001, σελ.1

3. Το Edicom II προγραμματίστηκε να αναπτυχθεί σε μια περίοδο πέντε ετών, η οποία αρχίζει το 2001, και θέτει έξι βασικούς στόχους:

- Στόχος 1: Δίκτυο πληροφόρησης καλύτερης ποιότητας, χαμηλότερου κόστους και ταχύτερα διαθέσιμο, σύμφωνα με τις απαιτήσεις των κοινοτικών πολιτικών.

- Στόχος 2: Κατάλληλο δίκτυο πληροφόρησης προσαρμοσμένο στις μεταβαλλόμενες ανάγκες των χρηστών στο πλαίσιο της Οικονομικής και Νομισματικής Ένωσης και του διεθνούς οικονομικού περιβάλλοντος.

- Στόχος 3: Δίκτυο πληροφόρησης καλύτερα ενσωματωμένο στο γενικό στατιστικό σύστημα και προσαρμοσμένο στις εξελίξεις του διοικητικού περιβάλλοντος.

- Στόχος 4: Δίκτυο που θα βελτιώσει τις στατιστικές υπηρεσίες που προσφέρονται στις διοικήσεις, στους υπόχρεους παροχής πληροφοριών και τους χρήστες πληροφοριών.

- Στόχος 5: Δίκτυο βασισμένο σε εργαλεία συλλογής πληροφοριών υπό το πρίσμα των τελευταίων τεχνολογικών προόδων ώστε να βελτιωθούν οι λειτουργικότητες που προσφέρονται στους υπόχρεους παροχής πληροφοριών.

- Στόχος 6 (οριζόντιος): Oλοκληρωμένο και διαλειτουργικό δίκτυο.

4. Όπως περιγράφεται στην εκ των υστέρων αξιολόγηση του προγράμματος, οι στόχοι αυτοί αναλύονται σε 13 δράσεις.

5. Κάθε χρόνο, η Επιτροπή εκδίδει απόφαση που ορίζει το ετήσιο πρόγραμμα εργασίας για το Edicom II το οποίο εγκρίνεται από την επιτροπή Intrastat/Extrastat.

Στόχος και πλαίσιο της αξιολόγησης

6. Βασικός σκοπός της αξιολόγησης που παρουσιάζεται στην παρούσα έκθεση είναι «η υποβολή στο Κοινοβούλιο και το Συμβούλιο ενδιάμεσης έκθεσης σχετικά με τις δραστηριότητες που χρηματοδοτούνται με βάση το νέο πρόγραμμα, προκειμένου να καταστεί δυνατή η ενδεχόμενη αναθεώρηση των δράσεων που αναλαμβάνονται στο πλαίσιο της παρούσας απόφασης», σύμφωνα με το άρθρο 5 παράγραφος 2 της απόφασης Edicom. Η παρούσα έκθεση συντάχθηκε από τη Eurostat (Μονάδα F/2 - Διεθνές εμπόριο).

7. Η αξιολόγηση εστιάζεται στα προγράμματα εργασίας της περιόδου 2001-2003. Στα τέλη του 2003 δεν είχαν ολοκληρωθεί όλες οι ενέργειες που αναλήφθηκαν στο πλαίσιο αυτών των προγραμμάτων.

Βασικά πορίσματα

8. Οι στόχοι των προγραμμάτων εργασίας 2001, 2002 και 2003 ήσαν σύμφωνοι με τους αντίστοιχους του γενικού προγράμματος. Ο σχεδιασμός των προγραμμάτων επέτρεψε την αποτελεσματική κατανομή των δραστηριοτήτων μεταξύ των κρατών μελών και της Eurostat. Τα αναμενόμενα αποτελέσματα αποσαφηνίστηκαν πλήρως στα περισσότερα σχέδια, διευκολύνοντας την επίτευξη και την παρακολούθησή τους.

9. Η εφαρμογή του προγράμματος εργασίας ήταν ιδιαίτερα αποτελεσματική, κυρίως χάρη στη βοήθεια ειδικών ομάδων εργασίας. Έχει επιτευχθεί πρόοδος σε ευρύ φάσμα τομέων, από τη συλλογή μέχρι τη διάδοση πληροφοριών. Έχουν αναπτυχθεί τα περισσότερα σχέδια που κατάφεραν να επιτύχουν σημαντικά αποτελέσματα.

10. Τα κυριότερα προκαταρκτικά επιτεύγματα σύμφωνα με τους γενικούς στόχους της απόφασης είναι τα ακόλουθα.

A. Στόχος 1: Μέτρα σχετικά με την εφαρμογή δικτύου πληροφόρησης καλύτερης ποιότητας, χαμηλότερου κόστους και ταχύτερα διαθέσιμο, σύμφωνα με τις απαιτήσεις των κοινοτικών πολιτικών.

11. Μία από τις βασικές ανάγκες ήταν η μείωση του χρόνου που απαιτείται για τη διαβίβαση στοιχείων στην Eurostat. Πολλά κράτη μέλη ανέπτυξαν ή βελτίωσαν προηγμένες μεθοδολογίες εκτίμησης, που εφαρμόστηκαν στα προγράμματα εργασίας 2002-2003.

12. Όσον αφορά την επεξεργασία και την ανάλυση στοιχείων, έχουν ήδη επιτευχθεί βελτιώσεις. Ο έλεγχος και η διόρθωση βασικών στοιχείων είναι πιο αυτοματοποιημένοι και οι συγκρίσεις των στοιχείων της Intrastat με άλλες πηγές είναι πιο συστηματικές. Επιπλέον, πολλά κράτη μέλη κατέβαλαν επιτυχείς προσπάθειες για τη βελτίωση των μεθόδων εκτίμησης όσον αφορά τις συναλλαγές κάτω του επιτρεπόμενου ορίου, τις περιπτώσεις που δεν υπήρχαν απαντήσεις και τις στατιστικές αξίες.

13. Οι συγκεντρωτικές δράσεις που αναλήφθηκαν στο πλαίσιο αυτού του στόχου θα οδηγήσουν στην ανάπτυξη εναρμονισμένων μεθόδων σε διάφορους τομείς όπως η παραγωγή προηγμένων εκτιμητριών συναρτήσεων, η επικαιροποίηση των μεθόδων, ο έλεγχος βασικών και συνολικών στατιστικών και προσαρμογή των μη δηλωμένων συναλλαγών. Πραγματοποιήθηκε έρευνα με σκοπό την επίτευξη εναρμόνισης μεταξύ εξωκοινοτικών και ενδοκοινοτικών συναλλαγών. Οι περισσότερες από αυτές τις δραστηριότητες οδήγησαν στον καθορισμό νέων μεθοδολογιών και επέτρεψαν την ανάπτυξη λογισμικού για την εφαρμογή των μεθοδολογιών. Επιπλέον, δημιουργήθηκε βάση δεδομένων που έχει ως αντικείμενο τους δείκτες ποιότητας σε επίπεδο κρατών μελών που περιλαμβάνει τόσο ποσοτικούς όσο και ποιοτικούς δείκτες. Η έκθεση για την ποιότητα των στατιστικών εξωτερικού εμπορίου επικαιροποιείται σε ετήσια βάση χρησιμοποιώντας αυτή τη βάση δεδομένων, που με τη σειρά της επικαιροποιείται σε ετήσια βάση μέσω ερωτηματολογίου προς τα κράτη μέλη. Πρόκειται για ένα σημαντικό εργαλείο για την ποσοτική αξιολόγηση του προγράμματος Edicom II.

B. Στόχος 2: Μέτρα σχετικά με την εφαρμογή κατάλληλου δικτύου πληροφόρησης προσαρμοσμένου στις μεταβαλλόμενες ανάγκες των χρηστών στο πλαίσιο της Οικονομικής και Νομισματικής Ένωσης και του διεθνούς οικονομικού περιβάλλοντος

14. Η Eurostat ανέλαβε την υλοποίηση σχεδίου για την ενίσχυση της κατανόησης των μεθόδων που χρησιμοποιούνται από τα κράτη μέλη στον τομέα της διαχείρισης του απορρήτου. Επιπλέον, προετοιμάστηκε σειρά συστάσεων για την ενθάρρυνση των ορθών πρακτικών και την αποθάρρυνση των επισφαλών πρακτικών σχετικά με το απόρρητο στον τομέα του εξωτερικού εμπορίου. Το στοιχείο αυτό είναι χρήσιμο τόσο για τα υφιστάμενα κράτη μέλη όσο και για τις υπό ένταξη χώρες προκειμένου να βελτιωθεί η ποιότητα των στοιχείων περιορίζοντας τη χρήση του απορρήτου και αποτρέποντας παράλληλα τη δημοσιοποίηση ατομικών στοιχείων.

15. Επιπλέον, πραγματοποιήθηκαν έρευνες για τη διάθεση νέων στατιστικών. Η παγκοσμιοποίηση φαίνεται να αποτελεί ένα σημαντικό προς εξέταση ζήτημα. Στο πλαίσιο αυτό, η ανάλυση κατέδειξε ότι οι πληροφορίες για τις ενδοεπιχειρησιακές συναλλαγές θα ήσαν χρήσιμες αλλά πρέπει να καθορίζεται το επίπεδο λεπτομέρειας και οι βέλτιστες πρακτικές για τη συλλογή τους.

Γ. Στόχος 3: Μέτρα σχετικά με την εφαρμογή δικτύου πληροφόρησης καλύτερα ενσωματωμένου στο γενικό στατιστικό σύστημα και προσαρμοσμένου στις εξελίξεις του διοικητικού περιβάλλοντος

16. Η Eurostat και τα κράτη μέλη ανέπτυξαν σχέδια που αποσκοπούν στη βελτίωση της ποιότητας και της διαλειτουργικότητας των μητρώων. Οι συγκεκριμένες δραστηριότητες, που αποτέλεσαν αντικείμενο στενής παρακολούθησης από την Task Force για τα Εμπορικά Μητρώα και την Παγκοσμιοποίηση, είναι χρήσιμες για την επίτευξη μεγαλύτερης συνοχής των στατιστικών για τις συναλλαγές και τις επιχειρήσεις.

17. Όσον αφορά τη συλλογή στοιχείων, τα αποτελέσματα που πέτυχαν τα διάφορα σχέδια ήσαν ευθυγραμμισμένα με τους στόχους τους και καλύπτουν τις εκφρασθείσες ανάγκες. Σημαντικός στόχος στον τομέα αυτό είναι η προσαρμογή του Intrastat. Οι μελέτες σκοπιμότητας που ξεκίνησαν στο πλαίσιο αυτό κατέληξαν στο συμπέρασμα ότι δεν απαιτούνται περαιτέρω σημαντικές τροποποιήσεις. Η Επιτροπή προετοίμασε και εξέδωσε νέα νομοθεσία για το Intrastat. Αυτή η βασική νομοθεσία θα πρέπει να συμπληρωθεί με γενικούς κανόνες εφαρμογής (κανονισμός της Επιτροπής) και κατευθυντήριες γραμμές προκειμένου να διευκολυνθεί η εφαρμογή από τα κράτη μέλη.

18. Ομοίως, όσον αφορά την προσαρμογή του Extrastat, η Eurostat εκπόνησε σχέδια που αναλύουν τις ανάγκες δασμολογικών στατιστικών και το βαθμό στον οποίο η τελωνειακή διασάφηση μπορεί να χρησιμοποιηθεί για στατιστικούς σκοπούς. Οι μελέτες κατέληξαν στο συμπέρασμα ότι οι δασμολογικές στατιστικές έπρεπε να βελτιωθούν ώστε να ικανοποιούνται οι ανάγκες των χρηστών9 ωστόσο, στο πλαίσιο αυτό φαίνεται περιορισμένη η πληρέστερη χρήση της τελωνειακής διασάφησης. Στη βάση αυτή μπορεί να προετοιμαστεί νέα νομοθεσία για το Intrastat.

Δ. Στόχος 4: Μέτρα σχετικά με την εφαρμογή δικτύου που θα βελτιώσει τις στατιστικές υπηρεσίες που προσφέρονται στις διοικήσεις, στους υπόχρεους παροχής πληροφοριών και τους χρήστες πληροφοριών

19. Η ανάπτυξη του αυτόματου συστήματος για την κατάταξη των αγαθών στη σχετική ονοματολογία δεν κατέστη δυνατή. Ωστόσο, έχουν προγραμματιστεί νέα σχέδια προκειμένου να παρέχεται ταχύτερη και φιλικότερη προς το χρήστη πρόσβαση σε κατατάξεις και σχετικά προϊόντα.

20. Είναι σημαντικό να μειωθεί ο χρόνος που απαιτείται για τη διάδοση των στοιχείων. Η Eurostat ανέπτυξε διάφορα εργαλεία για να βελτιωθεί η πληρότητα των στοιχείων, το επίπεδο λεπτομέρειας και να εξασφαλιστεί η ταχεία διάδοση.

E. Στόχος 5: Μέτρα σχετικά με την εφαρμογή δικτύου βασισμένου σε εργαλεία συλλογής πληροφοριών υπό το πρίσμα των τελευταίων τεχνολογικών προόδων ώστε να βελτιωθούν οι λειτουργικότητες που προσφέρονται στους υπόχρεους παροχής πληροφοριών

21. Όσον αφορά τα εργαλεία συλλογής στοιχείων, η Eurostat εξασφάλισε την τήρηση και διάδοση της ενημερωμένης έκδοσης του IDEP/CN8 (ηλεκτρονική μορφή του Intrastat). Το έργο που ανέλαβαν τα κράτη μέλη για το IDEP βασίστηκε σε μια στρατηγική που εγκρίθηκε από την επιτροπή του Intrastat με σκοπό την αποκέντρωση της συντήρησης και της ανάπτυξης του εντύπου από το 2004. Η Eurostat και τα κράτη μέλη ξεκίνησαν νέα σχέδια για την ανάπτυξη και την εφαρμογή της συλλογής στοιχείων βάσει του Ιστού (web).

22. Εκ παραλλήλου, η Eurostat διατήρησε και ανέπτυξε περαιτέρω τα τυποποιημένα μηνύματα (Edifact, XML). δημιουργήθηκαν επίσης οδηγοί τεκμηρίωσης των μηνυμάτων.

ΣΤ. Στόχος 6 (οριζόντιος): Μέτρα σχετικά με την εφαρμογή ολοκληρωμένου και διαλειτουργικού δικτύου

23. Οι υπηρεσίες προς τους χρήστες βελτιώθηκαν με τη σύνταξη οδηγών για τους χρήστες, τη βελτίωση της λειτουργικότητας του συστήματος COMEXT [2], την οργάνωση κύκλων κατάρτισης και την ανάπτυξη αυτοδύναμης μορφής COMEXT για περιόδευση δεδομένων σε CD-ROM και άλλα μέσα διάδοσης, καθώς επίσης και τη μελέτη και ανάπτυξη της στήριξης Web του COMEXT και της συντήρησής της.

[2] Το COMEXT είναι η βάση δεδομένων της Eurostat που περιλαμβάνει όλες τις διαθέσιμες πληροφορίες για τις στατιστικές για τις συναλλαγές.

24. Έχουν ληφθεί μέτρα για την ανάπτυξη εργαλείων και μεθόδων σε διάφορους τομείς του ευρωπαϊκού δικτύου: επεξεργασία και επικύρωση στοιχείων9 επικοινωνία μεταξύ εθνικών διοικήσεων και Eurostat9 πρόσβαση των χρηστών σε στατιστικές πληροφορίες και μεταστοιχεία, συμπεριλαμβανομένης της μεγαλύτερης χρήσης του Διαδικτύου και των βελτιώσεων στο λογισμικό για τη διάδοση στατιστικών για τις συναλλαγές αγαθών. Το σχέδιο αυτό, με την ονομασία XT-Net, αποτελεί τη βασική πρόκληση για την ολοκλήρωση του προγράμματος Edicom.

25. Υπό το πρίσμα των διαρκών αλλαγών και των νέων αναγκών που ανακύπτουν στις στατιστικές για το εξωτερικό εμπόριο, κρίθηκε επίσης αναγκαία η επανεξέταση και επικαιροποίηση του υπάρχοντος μεθοδολογικού υλικού, καθώς επίσης και η αποθήκευσή του σε βάση δεδομένων που παρέχει εύκολη πρόσβαση στην πληροφόρηση. Οι κυριότεροι στόχοι αυτής της δράσης επιτεύχθηκαν.

Ανάλυση κινδύνου

26. Όσον αφορά τη συνέχιση του προγράμματος εντοπίστηκαν οι ακόλουθοι βασικοί κίνδυνοι.

- Ικανότητα διαχείρισης του προγράμματος.

- Κίνδυνοι όσον αφορά τα εφαρμοστέα μέσα για την επίτευξη των στόχων του προγράμματος.

- Βιωσιμότητα του προγράμματος όσον αφορά τη διαθεσιμότητα των δημοσιονομικών πόρων.

- Συντήρηση και συνοχή των εργαλείων πληροφορικής.

- Επέκταση του προγράμματος μετά τη διεύρυνση.

Οι κίνδυνοι αυτοί ελήφθησαν υπόψη κατά τον καθορισμό των κατευθυντήριων γραμμών για το μελλοντικό έργο.

Γενικές κατευθυντήριες γραμμές και συστάσεις για τα προγράμματα 2004-2005

27. Θα αναληφθούν δράσεις ώστε να εξασφαλιστεί η αυστηρή εφαρμογή του νέου δημοσιονομικού κανονισμού. Η Επιτροπή θα διατυπώσει κατάλληλες συστάσεις προς τα κράτη μέλη.

28. Οι μέθοδοι και τα εργαλεία που αναπτύχθηκαν θα διατίθενται σε όλα τα κράτη μέλη και θα αξιοποιούνται με κατάλληλα μέσα όπως σεμινάρια, εργαστήρια ή κατευθυντήριες γραμμές ώστε να προσδιορίζονται και να προωθούνται οι βέλτιστες πρακτικές.

29. Θα ενισχυθεί ο συντονισμός και η παρακολούθηση των διαφόρων δράσεων. Θα ενισχυθεί αναλόγως η εταιρική σχέση με τα κράτη μέλη μέσω «ομάδων εργασίας».

30. Οι συνέπειες της διεύρυνσης θα ληφθούν υπόψη σε δράσεις τόσο σε κεντρικό όσο και σε αποκεντρωμένο επίπεδο. Πρέπει να προετοιμαστεί ειδικό πρόγραμμα εργασίας για τα νέα κράτη μέλη και να καταστούν διαθέσιμοι οι απαραίτητοι πόροι για την εφαρμογή του.

31. Οι προτεραιότητες των αποκεντρωμένων δράσεων που θα αναληφθούν από κράτη μέλη, είναι:

- η εφαρμογή των απαιτήσεων ποιότητας του νέου Intrastat (κάλυψη, επικαιρότητα, απόρρητο, αναφορές)9

- η εισαγωγή νέων κοινών μεθόδων και εργαλείων που αναπτύχθηκαν ως μέρος του προγράμματος.

32. Όλες οι προτάσεις νέων δράσεων θα πρέπει να τυγχάνουν προσεκτικής ανάλυσης (ανάγκες που πρέπει να ικανοποιηθούν, βιωσιμότητα, ικανότητα διαχείρισης των δράσεων, επίπεδο προτεραιότητας, μακροπρόθεσμες συνέπειες) και να επικυρώνονται από την Επιτροπή.

33. Θα ξεκινήσει ένας προγραμματισμός σχετικά με τη συνέχιση του προγράμματος Edicom. Η επιτροπή Intrastat/Extrastat θα εξετάσει την προκαταρκτική πρόταση πριν το τέλος του 2004. Ο στόχος είναι η διασφάλιση της σταθερότητας του συστήματος και της διάρκειας των εργαλείων που αναπτύχθηκαν.

2. ΓΕΝΙΚΟΙ ΣΤΟΧΟΙ ΤΟΥ ΠΡΟΓΡΑΜΜΑΤΟΣ EDICOM II

34. Με τη δημιουργία της Ενιαίας Αγοράς την 1η Ιανουαρίου 1993 και την κατάργηση των τελωνειακών διατυπώσεων μεταξύ των κρατών μελών της ΕΕ, εφαρμόστηκε ένα νέο σύστημα συλλογής στατιστικών για τις συναλλαγές αγαθών, το Intrastat. Η καταχώρηση των συναλλαγών αγαθών με χώρες της ΕΕ μετατράπηκε σε απευθείας έρευνες στις εταιρείες. Tο στατιστικό σύστημα για το εμπόριο μεταξύ των κρατών μελών της Ευρωπαϊκής Ένωσης και με τον υπόλοιπο κόσμο, Extrastat, εξακολουθεί να βασίζεται στις πληροφορίες του ΕΔΕ (Ενιαίο Διοικητικό Έγγραφο), που συλλέγουν οι τελωνειακές αρχές. Μετά την εφαρμογή του Intrastat παρατηρήθηκε υποχώρηση της ποιότητας των στοιχείων. Με σκοπό την αναδιάρθρωση του νέου στατιστικού συστήματος, εφαρμόστηκε πρόγραμμα στήριξης, το Edicom I (Ηλεκτρονική ανταλλαγή στοιχείων για το εμπόριο) στο πλαίσιο της απόφασης 96/715/EΚ της 9ης Δεκεμβρίου 1996.

35. Οι δράσεις που αναλήφθηκαν στο πλαίσιο του παρόντος προγράμματος επέφεραν ικανοποιητικά αποτελέσματα. Ο χρόνος που απαιτείται για την παροχή των πληροφοριών έχει μειωθεί σημαντικά. Οι υπόχρεοι υποβολής πληροφοριών έχουν αποδεχτεί το νέο σύστημα, πράγμα που οδήγησε στη μείωση του ποσοστού μη διαβίβασης δηλώσεων Intrastat. Επιπλέον, η τυποποίηση και η ανάπτυξη εργαλείων διευκόλυναν τη μετάδοση ηλεκτρονικών πληροφοριών.

36. Το σύστημα στατιστικών εξωτερικού εμπορίου εισήλθε σε ένα στάδιο ανάπτυξης που χαρακτηρίζεται από αυξανόμενες και διαρκώς πιο απαιτητικές ανάγκες πληροφόρησης των χρηστών εντός ενός αβέβαιου διοικητικού περιβάλλοντος όσον αφορά τη συλλογή πληροφοριών, τόσο σε κοινοτικό όσο και σε εθνικό επίπεδο. Επιπλέον, το πρόγραμμα δράσης για τις στατιστικές ανάγκες της ΟΝΕ [3] θεώρησε τις στατιστικές για το εξωτερικό εμπόριο ως έναν από τους τομείς στους οποίους οι ανάγκες των χρηστών ικανοποιούνται λιγότερο. Το σχέδιο δράσης καθιστά σαφές ότι, σε ορισμένα κράτη μέλη, απαιτείται ιδιαίτερα μεγάλο χρονικό διάστημα για την παροχή αυτών των στατιστικών.

[3] Πρόγραμμα δράσης για τις στατιστικές ανάγκες της ΟΝΕ - Ευρωπαϊκή Επιτροπή (Eurostat σε στενή συνεργασία με την Ευρωπαϊκή Κεντρική Τράπεζα - 25 Σεπτεμβρίου 2000).

37. Για την αντιμετώπιση αυτής της πρόκλησης, η Eurostat προτείνει ορισμένες στρατηγικές κατευθύνσεις που αποσκοπούν στη βελτίωση της ακρίβειας και της σημασίας των αποτελεσμάτων, επιταχύνοντας τη διαθεσιμότητα των πληροφοριών, επαναπροσανατολίζοντας τη στατιστική προσφορά και προετοιμάζοντας ουσιαστικότερες προσαρμογές του συστήματος μεσοπρόθεσμα έως μακροπρόθεσμα. Ως εκ τούτου, με την έκδοση της απόφασης 507/2001/ΕΚ της 12ης Μαρτίου 2001 εγκρίθηκε, για την περίοδο 2001-2005, νέο πρόγραμμα (Edicom II) με συγκεκριμένους στόχους.

38. Οι γενικοί στόχοι του νέου σταδίου του προγράμματος ήσαν οι ακόλουθοι:

* Ενθάρρυνση σύγχρονης, ορθολογικής και αποτελεσματικής οργάνωσης του διευρωπαϊκού δικτύου συλλογής, επεξεργασίας και διάδοσης στατιστικών για τις ενδοκοινοτικές και εξωκοινοτικές συναλλαγές αγαθών, συνοδευόμενης από τη βελτίωση και την εναρμόνιση των στατιστικών μεθόδων με σκοπό:

- παραγωγή περισσότερο αξιόπιστων στατιστικών, χαμηλότερου κόστους για τους υπόχρεους παροχής πληροφοριών και τις διοικήσεις και ταχύτερα διαθέσιμων9

- καλύτερη ικανοποίηση των νέων αναγκών των χρηστών.

Στο πλαίσιο αυτό, θα ευνοηθούν οι απαιτήσεις της Οικονομικής και Νομισματικής Ένωσης καθώς επίσης και η καλύτερη ενσωμάτωση στο στατιστικό σύστημα των στατιστικών για τις συναλλαγές αγαθών, σε κοινοτικό και διεθνές επίπεδο.

* Ανάπτυξη και προώθηση των υφιστάμενων εργαλείων συλλογής, επεξεργασίας, μετάδοσης και διάδοσης στατιστικών στοιχείων, λαμβανομένων υπόψη των τελευταίων τεχνολογικών εξελίξεων και επιδιώκοντας τη βέλτιστη αναλογία κόστους-αποτελεσματικότητας. Η θεαματική άνοδος της ανταλλαγής ηλεκτρονικών στοιχείων δημιουργεί πράγματι σχέσεις μεταξύ των οικονομικών παραγόντων και των εθνικών και κοινοτικών στατιστικών διοικήσεων, που θα πρέπει να προσαρμοστούν στο νέο τεχνολογικό περιβάλλον.

39. Για την επίτευξη αμφότερων των βασικών αρχών για τη λήψη αποφάσεων, οι έξι ειδικοί ή επιχειρησιακοί στόχοι που τέθηκαν στην παράγραφο 3 καθορίστηκαν στο πλαίσιο του προγράμματος Edicom II.

40. Όσον αφορά τους έξι στόχους, το πρόγραμμα Edicom II χωρίζεται σε 13 δράσεις. Ο πίνακας του παραρτήματος 1 παρουσιάζει τα αναμενόμενα αποτελέσματα για εκάστη των δράσεων του συνολικού προγράμματος Edicom II καθώς επίσης και κάποιους δείκτες απόδοσης που συνδέονται με αυτές.

3. ΕΦΑΡΜΟΓΗ ΤΩΝ ΠΡΟΓΡΑΜΜΑΤΩΝ ΕΡΓΑΣΙΑΣ

41. Κάθε χρόνο η Επιτροπή εκδίδει απόφαση με την οποία καθορίζεται το ετήσιο πρόγραμμα εργασίας Edicom II που εγκρίνεται από την επιτροπή Intrastat/Extrastat.

42. Την περίοδο που η Eurostat ορίζει τα συγκεντρωτικά σχέδια, πρέπει να υπάρχει επικοινωνία με τα κράτη μέλη όσον αφορά τις προτάσεις τους για αποκεντρωμένα σχέδια. Επιπλέον, η επιτροπή παρακολούθησης του Edicom στην Eurostat πρέπει να εγκρίνει σχέδια στα οποία συμμετέχουν διάφορες διευθύνσεις9 διμερείς επαφές πραγματοποιούνται επίσης με άλλες διοικητικές μονάδες της Eurostat σε μια προσπάθεια να προσδιοριστούν σχέδια που εμπίπτουν στο πεδίο εφαρμογής του Edicom II.

43. Κατά περίπτωση, προτάσεις συγκεντρωτικών και αποκεντρωμένων σχεδίων αποτέλεσαν αντικείμενο συζητήσεων σε θεματικές ομάδες εργασίας (Ποιότητα, Μέθοδοι, Εμπορικά Μητρώα/Παγκοσμιοποίηση και Τεχνολογία της Πληροφορίας και Επικοινωνίας ΤΠΕ). Το 2003 συστάθηκε επίσης ειδική Task force με σκοπό το συντονισμό των συγκεντρωτικών και αποκεντρωμένων δράσεων όσον αφορά την ανάπτυξη εργαλείων.

44. Ορισμένα από τα σχέδια (κατά μέσο όρο το 55% του προϋπολογισμού) αναλαμβάνονται σε κεντρικό επίπεδο από την Eurostat, ενώ άλλα αναλαμβάνονται από κράτη μέλη μέσω ελεγχόμενων επιδοτήσεων (κατά μέσο όρο το 45% του προϋπολογισμού). Το Edicom αντιπροσωπεύει περίπου 100 συμβάσεις/συμφωνίες ετησίως.

45. Στην περίπτωση χορήγησης επιδοτήσεων σε κράτη μέλη, τα συγκεκριμένα κράτη οφείλουν να υποβάλουν τελική έκθεση στην Eurostat. Για το σκοπό αυτό, το 2002 έγιναν στα κράτη μέλη συστάσεις σχετικά με τον τρόπο υποβολής πλήρους τελικής έκθεσης που επιτρέπει την κατάλληλη αναληφθείσα εργασία.

46. Τα συγκεντρωτικά σχέδια έχουν ανατεθεί σε ιδιωτικές εταιρείες σύμφωνα με τη διαδικασία πρόσκλησης υποβολής προσφορών.

47. Οι ομάδες εργασίας για την ποιότητα, τις μεθόδους, τα εμπορικά μητρώα/παγκοσμιοποίηση και την ΤΠΕ συνδράμουν την Eurostat στην παρακολούθηση και αξιολόγηση των δράσεων 1 έως 8, 12 και 13 του προγράμματος Edicom II. Η Eurostat έχει αναλάβει την παρακολούθηση των δράσεων 9, 10 και 11, καθώς οι συγκεκριμένες δράσεις δεν συντονίζονταν από ομάδα εργασίας.

Τα αποτελέσματα όλων των δράσεων προγραμματίζεται να τεθούν στη διάθεση των εθνικών διοικήσεων στο πλαίσιο εσωτερικής βάσης δεδομένων.

48. Όσον αφορά την παρακολούθηση, καθορίστηκαν ορισμένοι δείκτες που θα αξιοποιηθούν περαιτέρω ώστε να εκτιμηθεί η εφαρμογή του προγράμματος. Στους δείκτες αυτούς περιλαμβάνονται: ο χρόνος που απαιτείται για τη διάθεση προηγμένων εκτιμητριών συναρτήσεων9 η μεροληπτικότητα των αρχικών εκτιμήσεων σε σχέση με τα τελικά αποτελέσματα9 ο αριθμός των κρατών μελών που ανέπτυξαν, εφάρμοσαν και προώθησαν μορφές Web του Intrastat, κ.λ.π.

4. ΑΝΑΛΥΣΗ ΚΙΝΔΥΝΟΥ

49. Όσον αφορά τη συνέχιση του προγράμματος εντοπίστηκαν οι ακόλουθοι βασικοί κίνδυνοι.

1. Ικανότητα διαχείρισης του προγράμματος

50. Οι κανόνες δημοσιονομικής διαχείρισης βάσει του νέου δημοσιονομικού κανονισμού (που ισχύει από το 2003) είναι αυστηρότεροι. Οι κανόνες αυτοί εφαρμόζονται τόσο σε συγκεντρωτικές δράσεις (παροχή υπηρεσιών) όσο και σε αποκεντρωμένες δράσεις (μη επιστρεπτέες ενισχύσεις σε κράτη μέλη). Προκειμένου να συνεχιστεί, όπως στο παρελθόν, η τήρηση των ισχυόντων κανόνων και διαδικασιών χωρίς να επηρεάζεται η ομαλή λειτουργία του προγράμματος, πρέπει να διατίθενται οι απαραίτητοι πόροι για την προετοιμασία και παρακολούθηση της εφαρμογής του προγράμματος (κάθε χρόνο πρέπει να προετοιμάζεται η απόφαση της Επιτροπής για την έγκριση του προγράμματος εργασίας και να υπογράφονται γύρω στις 100 συμβάσεις).

51. Η Eurostat έχει ήδη δυσκολίες όσον αφορά την εξεύρεση στην αγορά της τεχνικής εμπειρογνωμοσύνης που απαιτείται από ένα ειδικό πρόγραμμα όπως το πρόγραμμα Edicom. Απόδειξη αυτού είναι ο περιορισμένος αριθμός των υποψηφίων. Η κατάσταση μπορεί να θέσει σε κίνδυνο δράσεις για τις οποίες φαίνεται υψηλός ο κίνδυνος μη επίτευξης αποτελεσμάτων με την ανάθεση εργασιών σε τρίτους.

52. Ο αριθμός των δράσεων που αναλαμβάνουν τα κράτη μέλη είναι σήμερα υψηλός (γύρω στις 60 συμφωνίες ετησίως που αντιστοιχούν περίπου στο 45% του προϋπολογισμού).Τα περισσότερα από τα κράτη μέλη φαίνεται να αντιμετωπίζουν δυσχέρειες στην εφαρμογή των δράσεων που έχουν αναλάβει. Οι δυσχέρειες αυτές πιθανόν να επιδεινωθούν στο μέλλον. Αυτό οφείλεται κυρίως στους ακόλουθους λόγους:

53. Οι υπάλληλοι των εθνικών διοικήσεων συμμετέχουν συνήθως άμεσα στην εκτέλεση τουλάχιστον μέρους του έργου. Όμως, πραγματοποιούν αυτή την εργασία επιπλέον των δραστηριοτήτων για τις οποίες είναι υπεύθυνοι σε εθνικό επίπεδο. Κατά παράδοξο τρόπο, ορισμένες διοικήσεις αντιμετωπίζουν συνεπώς έλλειψη επαρκών εσωτερικών πόρων για την εφαρμογή/ διαχείριση των δράσεων.

54. Το πρόγραμμα Edicom έχει επαυξητική επίδραση. Κάθε χρόνο ξεκινούν νέα σχέδια, ορισμένες φορές επιπλέον των ήδη υλοποιούμενων δράσεων, επιδεινώνοντας τοιουτοτρόπως τις δυσχέρειες των εθνικών διοικήσεων στη διαχείριση του προγράμματος.

55. Οι δημοσιονομικοί κανόνες σχετικά με τις συμφωνίες είναι αυστηρότεροι από το παρελθόν, ειδικότερα όσον αφορά την υπεργολαβία, για την οποία υπήρχε ήδη αυστηρό πλαίσιο. Τα κράτη μέλη πρέπει να τηρούν αυστηρά αυτούς τους νέους κανονισμούς και να παρέχουν λεπτομερείς εκθέσεις σχετικά με τις αναληφθείσες δράσεις. Πρέπει να εκτιμηθεί η ικανότητα των κρατών μελών όσον αφορά την προσαρμογή στους νέους κανόνες.

2. Κίνδυνοι όσον αφορά τα εφαρμοστέα μέσα για την εκπλήρωση των στόχων του προγράμματος

56. Το πρόγραμμα Edicom ανέλαβε εκ των υστέρων αξιολόγηση που θα καθορίσει τις αναληπτέες δράσεις και θα εκτιμήσει τα αναγκαία μέσα για την εφαρμογή τους.

57. Η εκ των υστέρων αξιολόγηση αποτελεί, ασφαλώς, πηγή αναφοράς και εφόσον οι στόχοι που έχουν τεθεί είναι όλοι συναφείς και εξακολουθούν να ισχύουν, έχουν ήδη προσαρμοστεί τα συγκεκριμένα μέτρα που πρέπει να εφαρμοστούν για την επίτευξή τους. Για παράδειγμα, η Επιτροπή δεν υπέβαλε πρόταση προσαρμογής της νομοθεσίας για το Intrastat, αλλά οι μελέτες που αναλήφθηκαν σε κεντρικό επίπεδο και στα κράτη μέλη δεν είχαν το προβλεπόμενο αρχικά εύρος και δεν κατέδειξαν την ανάγκη δραστικής απλούστευσης του συστήματος συλλογής. Ο στόχος της απλούστευσης, που συμπεριλαμβανόταν στην εκ των υστέρων αξιολόγηση, αμβλύνθηκε συνεπώς στην πράξη.

58. Λαμβανομένων υπόψη των προκαταρκτικών αποτελεσμάτων των δράσεων, θα μπορούσαν να επανεξεταστούν τα μέσα και οι διαδικασίες που απαιτούνται για την επίτευξη των στόχων του προγράμματος. Ειδικότερα, η αναλογία κόστους/οφέλους ορισμένων δράσεων πρέπει να επανεκτιμηθεί, λαμβάνοντας υπόψη τον πιθανό επανακαθορισμό των εργασιών που πρέπει να πραγματοποιηθούν εντός της Eurostat (βασική δραστηριότητα) και εκτός αυτής. Εφόσον κριθεί αναγκαίο, πρέπει επίσης να επαναξιολογηθούν οι ανάγκες των χρηστών.

59. Πρέπει επίσης να υπάρχει συνάφεια μεταξύ των διαφόρων δράσεων. Για παράδειγμα, η ανάπτυξη ορισμένων εργαλείων ξεκίνησε στο πρώτο μέρος του προγράμματος. Τα εργαλεία αυτά πρόκειται να εφαρμοστούν είτε σε κεντρικό επίπεδο είτε στα κράτη μέλη. Τα επιτευχθέντα ή αναμενόμενα αποτελέσματα θα αναλύονται κατά περίπτωση έτσι ώστε να καθίσταται δυνατή η εφαρμογή των εργαλείων που αναπτύσσονται βάσει του προγράμματος9 αναλόγως θα χορηγούνται οι απαραίτητοι πόροι.

3. Βιωσιμότητα του προγράμματος όσον αφορά τη διαθεσιμότητα δημοσιονομικών πόρων

60. Η καθυστερημένη έκδοση της απόφασης χρηματοδότησης από την Επιτροπή το 2003 και η αναβολή ορισμένων δράσεων του προγράμματος Edicom για το 2003 προκειμένου να τηρηθούν οι οδηγίες της Επιτροπής σχετικά με τη μείωση του προγράμματος εργασίας της υπηρεσίας, κατέδειξαν το βαθμό εξάρτησης του προγράμματος από εξωγενή γεγονότα ή αποφάσεις.

61. Το πρόγραμμα Edicom μπορεί να λειτουργήσει ομαλώς μόνον εφόσον εκτιμηθούν σωστά οι πόροι που απαιτούνται για την εκτέλεση των δράσεων και διατεθούν με την ανάληψη των δράσεων. Υπάρχει κίνδυνος να μην διατεθούν οι πόροι, ή να μην διατεθούν πλήρως, για λόγους που δεν εμπίπτουν στο πεδίο ακόμα και των διαδικασιών έγκρισης των ετήσιων προγραμμάτων εργασίας.

4. Συντήρηση και συνοχή των εργαλείων πληροφορικής

62. Το πρόγραμμα Edicom έχει ένα ισχυρό στοιχείο ΤΠ. Ορισμένα εργαλεία αναπτύχθηκαν και τα υπάρχοντα εργαλεία βρίσκονται σήμερα υπό αναπροσαρμογή. Ορισμένα σχέδια είναι γενικής χρήσης (μπορούν για παράδειγμα να χρησιμοποιηθούν σε άλλους τομείς της στατιστικής ή άλλα συστήματα)9 άλλα περιορίζονται στις στατιστικές για τις συναλλαγές αγαθών.

63. Εφόσον το πρόγραμμα Edicom έχει περιορισμένη διάρκεια, είναι σημαντικό να εκτιμηθεί το απαραίτητο «σταδιακό» κόστος συντήρησης αυτών των εργαλείων προκειμένου να εξασφαλιστεί ότι, στο τέλος του προγράμματος, διατίθενται οι απαραίτητοι πόροι - σε κοινοτικό επίπεδο για τα συγκεντρωτικά εργαλεία και στα κράτη μέλη για εργαλεία που αναπτύσσονται για εθνικούς σκοπούς.

5. Επέκταση του προγράμματος μετά τη διεύρυνση

64. Το πρόγραμμα Edicom περιορίζεται σήμερα στα 15 υφιστάμενα κράτη μέλη, που είναι τα μόνα που μπορούν να επωφεληθούν από μη επιστρεπτέες ενισχύσεις. Έχουν ξεκινήσει εργασίες με τις υπό ένταξη χώρες προκειμένου να εκτιμηθούν οι ανάγκες τους σε σχέση με τη συμμετοχή τους στο πρόγραμμα μετά την προσχώρησή τους.

65. Θα πρέπει ληφθεί υπόψη ο αντίκτυπος της διεύρυνσης στο πρόγραμμα Edicom, όσον αφορά αφενός το χαρακτήρα των αναληπτέων δράσεων και αφετέρου τον προϋπολογισμό, υπό το πρίσμα των προσαρμογών που θα πραγματοποιηθούν στο πρόγραμμα μετά την εξέταση της ενδιάμεσης έκθεσης.

5. ΒΑΣΙΚΑ ΠΟΡΙΣΜΑΤΑ ΚΑΙ ΚΑΤΕΥΘΥΝΤΗΡΙΕΣ ΓΡΑΜΜΕΣ ΓΙΑ ΤΙΣ ΜΕΛΛΟΝΤΙΚΕΣ ΔΡΑΣΕΙΣ

66. Τα μέτρα ή οι δραστηριότητες που θα αναληφθούν στο πλαίσιο των προγραμμάτων 2001-2003 ταξινομήθηκαν σύμφωνα με τους έξι βασικούς στόχους:

Στόχος 1: Δίκτυο πληροφόρησης καλύτερης ποιότητας, χαμηλότερου κόστους και ταχύτερα διαθέσιμο, σύμφωνα με τις απαιτήσεις των κοινοτικών πολιτικών

Δράση 1: Ανάπτυξη προηγμένων εκτιμητών

Ήδη επιτευχθέντα αποτελέσματα:

67. Δέκα κράτη μέλη (Βέλγιο, Δανία, Γερμανία, Ισπανία, Λουξεμβούργο, Κάτω Χώρες, Πορτογαλία, Φινλανδία, Σουηδία, Ηνωμένο Βασίλειο) κατάφεραν να αναπτύξουν ή να βελτιώσουν μεθοδολογία που θα επιτρέψει τη βελτίωση των προηγμένων εκτιμητριών συναρτήσεων. Στις μισές περιπτώσεις το πρόγραμμα εργασίας του 2001 εστιάστηκε στην ανάπτυξη της μεθοδολογίας ενώ η εφαρμογή ακολούθησε στη διάρκεια του προγράμματος εργασίας 2002. Ορισμένα κράτη μέλη σχεδιάζουν επίσης να συνεχίσουν τη δράση στη διάρκεια του προγράμματος εργασίας του 2003, ενώ η Αυστρία και η Ελλάδα ξεκίνησαν το 2003 τη βελτίωση των εθνικών συστημάτων προηγμένης εκτίμησης.

68. Όσον αφορά την Eurostat, πραγματοποιήθηκε επιτυχώς η σύγκριση μεταξύ ορισμένων μεθόδων άμεσης πρόβλεψης. Το επόμενο βήμα είναι η ανάπτυξη εφαρμογής, για την Eurostat, που θα ενσωματώνει τις διάφορες μεθόδους και θα επιτρέπει την παραγωγή βραχυπρόθεσμων στατιστικών για τα κράτη μέλη που καθυστερούν τη μετάδοση των αποτελεσμάτων τους. Η εξέλιξη αυτή είναι επίσης ιδιαίτερα χρήσιμη για τις υπό ένταξη χώρες όσον αφορά την τήρηση των προθεσμιών του Intrastat για τη μετάδοση των αποτελεσμάτων.

69. Αφετέρου, οι μεθοδολογίες που χρησιμοποιούν τα κράτη μέλη για προηγμένη εκτίμηση αποτέλεσαν αντικείμενο συγκρίσεων από την Eurostat και προτάθηκε μια εναρμονισμένη μεθοδολογία που συνδυάζει ένα πρότυπο ARIMA και ένα συντελεστή του ποσοστού απόλυτης αύξησης. Βάσει αυτών των αποτελεσμάτων, θα αναπτυχθεί εφαρμογή, η οποία θα ενσωματωθεί στην εφαρμογή των μεθόδων άμεσης πρόβλεψης.

70. Τέλος, η Eurostat πραγματοποίησε ανάλυση των αναπροσαρμοσμένων διαδικασιών που χρησιμοποιούν τα κράτη μέλη. Αναλύθηκαν οι χρονολογικές σειρές και προτάθηκαν και δοκιμάστηκαν μοντέλα για τα πρότυπα αναπροσαρμογής. Αναπτύχθηκε εφαρμογή ΤΠ που επιτρέπει την αυτόματη δημιουργία μοντέλων πρόβλεψης και την επακόλουθη διόρθωση της μεροληπτικότητας των αναπροσαρμογών.

Κατευθυντήριες γραμμές για τα προγράμματα 2004-2005:

71. Σε κεντρικό επίπεδο, θα αναληφθεί νέα δράση για την προσαρμογή (ειδικότερα λόγω της διεύρυνσης της ΕΕ) των εργαλείων της Eurostat για την εκτίμηση των ελλειπόντων στοιχείων.

72. Σε αποκεντρωμένο επίπεδο, θα αναληφθούν δράσεις για την εκπόνηση προηγμένων εκτιμήσεων κατά προτεραιότητα από τα νέα κράτη μέλη. Τα κράτη μέλη δύνανται επίσης να αναλάβουν δράσεις για τη μείωση της επίδρασης των αναπροσαρμογών.

Δράση 2: Ποιότητα

Ήδη επιτευχθέντα αποτελέσματα:

73. Εννέα κράτη μέλη (Δανία, Ελλάδα, Ισπανία, Ιταλία, Λουξεμβούργο, Πορτογαλία, Φινλανδία, Σουηδία, Ηνωμένο Βασίλειο) κατάφεραν να βελτιώσουν τα εφαρμοζόμενα συστήματα ελέγχων της ποιότητας και διόρθωσης των βασικών στατιστικών χρησιμοποιώντας πιο αυτοματοποιημένες διαδικασίες και πραγματοποιώντας συγκρίσεις των στοιχείων του Intrastat με άλλες πηγές. Επιπλέον, επτά κράτη μέλη (Δανία, Γερμανία, Ελλάδα, Ιταλία, Πορτογαλία, Φινλανδία, Ηνωμένο Βασίλειο) έχουν βελτιώσει το ισχύον σύστημα καταλογισμού των μη δηλωμένων πληροφοριών για τις συναλλαγές και για την εκτίμηση της στατιστικής αξίας. Τέλος, τέσσερα κράτη μέλη (Δανία, Ιταλία, Λουξεμβούργο, Φινλανδία) ασχολήθηκαν με την ανίχνευση περιπτώσεων άτυπης συμπεριφοράς, χρησιμοποιώντας το λογισμικό που ανέπτυξε η Eurostat με ορισμένες τροποποιήσεις προκειμένου να ληφθούν υπόψη οι ιδιαιτερότητες των εθνικών συστημάτων τους και τα διάφορα επίπεδα συγκέντρωσης.

74. Η Eurostat έχει αναλάβει σχέδια για την ανάλυση των μεθόδων που ανέπτυξαν τα κράτη μέλη με σκοπό τον έλεγχο των μεμονωμένων στοιχείων/καταχωρήσεων που προέρχονται από εταιρείες και των μεθόδων που αναπτύσσουν τα κράτη μέλη και η Επιτροπή (Eurostat) για τον έλεγχο των στοιχείων σε πιο γενικό επίπεδο κατάταξης προϊόντος και γεωγραφικής κατάταξης. Σκοπός ήταν η ενδελεχής αξιολόγηση των μεθόδων που χρησιμοποιούνται σήμερα και η εκτίμηση της σκοπιμότητας της κοινής πλατφόρμας σε επίπεδο ΕΕ. Τα σχέδια αυτά οδήγησαν στην εκπόνηση συνολικής πρότασης για ελέγχους της ποιότητας των στατιστικών εισόδου και εξόδου για τις συναλλαγές. Υποβλήθηκε κατάλογος μεταβλητών και ελέγχων, καθώς επίσης και των μεθόδων για την εφαρμογή τους. Όσον αφορά τις στατιστικές εξόδου σε επίπεδο Eurostat, προτάθηκε κατάλογος δεικτών ποιότητας που θα διατίθεται σε μηνιαία βάση και θα προέρχεται από διάφορες πηγές (DPS, Comext, κ.λ.π.). Επιπλέον, έχει βελτιωθεί το υπάρχον σύστημα ανίχνευσης των περιπτώσεων άτυπης συμπεριφοράς της Eurostat.

75. Στον τομέα της αναφοράς της ποιότητας, έχουν αναληφθεί διάφορες δραστηριότητες με σκοπό τη βελτίωση της εκτίμησης της ποιότητας, του ελέγχου και της ασφάλειας. Ως εκ τούτου, υποβλήθηκαν προτάσεις για τη βελτίωση των κανονισμών του Intrastat για την ποιότητα των στοιχείων9 κυκλοφόρησαν πρότυπα φυλλάδια και δημιουργήθηκε βάση δεδομένων προκειμένου να συλλέγονται οι ποσοτικές και ποιοτικές πληροφορίες των κρατών μελών για τους δείκτες ποιότητας. Η συγκεκριμένη βάση δεδομένων, η QUIET, πρέπει να επικαιροποιείται σε ετήσια βάση μέσω ερωτηματολογίου που αποστέλλεται στα κράτη μέλη και μπορεί να αποτελέσει σημαντικό εργαλείο για την ποσοτική αξιολόγηση του προγράμματος Edicom II. Επιπλέον, είναι η πηγή που χρησιμοποιείται για την επικαιροποίηση της ετήσιας έκθεσης ποιότητας της Eurostat για τις στατιστικές εξωτερικού εμπορίου.

76. Όσον αφορά την επεξεργασία των ασυμμετριών, σκοπός του προτεινόμενου μέτρου ήταν η σύγκριση και εφαρμογή ειδικών μοντέλων για την εναρμόνιση των αποκλινόντων στοιχείων βάσει διαφόρων μεθόδων. Η Eurostat ανέλαβε επιτυχώς τον καθορισμό μοντέλων εναρμόνισης για το εμπόριο εντός και εκτός της ΕΕ και αναπτύχθηκε σχετικό λογισμικό. Η μελέτη των ασυμμετριών θα συνεχιστεί και θα αναπροσαρμόζεται, με ιδιαίτερη έμφαση στον αντίκτυπό τους στη διεύρυνση και σε επιχειρησιακές συστάσεις που αποσκοπούν στον περιορισμό του αντίκτυπου των διαφορών στην ποιότητα των στοιχείων.

77. Τέλος, η Eurostat ολοκλήρωσε ένα σχέδιο που αποσκοπεί στην έρευνα των μεθόδων προσαρμογής που χρησιμοποιούν τα κράτη μέλη στον τομέα των μη δηλωμένων συναλλαγών (συναλλαγές κάτω των επιτρεπόμενων ορίων και περιπτώσεις στις οποίες δεν υπήρχε απάντηση). Για το σκοπό αυτό, εστάλη ερωτηματολόγιο στα κράτη μέλη. Οι απαντήσεις επέτρεψαν την περιγραφή και σύγκριση των μεθόδων που χρησιμοποίησαν τα κράτη μέλη. Πραγματοποιήθηκαν προσομοιώσεις και τέλος οι διάφορες μέθοδοι προσαρμογής εφαρμόστηκαν σε μια εφαρμογή, που μπορεί να χρησιμοποιηθεί για να αντισταθμιστούν οι μη δηλωμένες συναλλαγές σε μεμονωμένο ή συνολικό επίπεδο. Αυτό είναι πολύ χρήσιμο διότι θα συνδράμει τις υπό ένταξη χώρες να επιλέξουν από τις μεθόδους που ήδη χρησιμοποιούνται και ελέγχονται στα κράτη μέλη.

Κατευθυντήριες γραμμές των προγραμμάτων 2004-2005:

78. Σε κεντρικό επίπεδο, θα αναληφθεί δράση για τον καθορισμό και την εφαρμογή καταλόγου ελέγχων κατάλληλων για κάθε στάδιο της παραγωγής στοιχείων. Θα συνεχιστούν οι δράσεις που έχουν ως αντικείμενο την εκτίμηση της ποιότητας και τις ασυμμετρίες.

79. Σε αποκεντρωμένο επίπεδο, τα κράτη μέλη θα αναλάβουν κατά προτεραιότητα δράσεις που αποσκοπούν στη βελτίωση της ποιότητας των στοιχείων με ελέγχους ποιότητας κατάλληλους για τα διάφορα επίπεδα, καλύτερες προσαρμογές και μείωση των ασυμμετριών εντός της ΕΕ.

Στόχος 2: Κατάλληλο δίκτυο πληροφόρησης προσαρμοσμένο στις μεταβαλλόμενες ανάγκες των χρηστών στο πλαίσιο της Οικονομικής και Νομισματικής Ένωσης και του διεθνούς οικονομικού περιβάλλοντος

Δράση 3: Νέες βραχυπρόθεσμοι δείκτες

Ήδη επιτευχθέντα αποτελέσματα:

80. Η εφαρμογή NICE για τον υπολογισμό δεικτών μοναδιαίας αξίας και όγκου του εξωτερικού εμπορίου των κρατών μελών αναπτύχθηκε και εφαρμόστηκε εντός του περιβάλλοντος παραγωγής της Eurostat επιτρέποντας τον υπολογισμό δεικτών αξίας σε μηνιαία βάση.

81. Όσον αφορά την παραγωγή δεικτών για την τιμή κατά την εξαγωγή και εισαγωγή, τα περισσότερα κράτη μέλη εξετάζουν τη διαθεσιμότητα των πρώτων εφικτών σειρών μετά το 2005. Η θέσπιση του δείκτη τιμής κατά την εισαγωγή στον κανονισμό του Συμβουλίου για τις βραχυπρόθεσμες στατιστικές υποστηρίχτηκε από τις μισές χώρες αλλά χωρίς τη διάκριση ζώνη εντός/εκτός της ζώνης του ευρώ. Για τους δείκτες «σύνολο», φαίνεται εφικτή η προθεσμία των 45 ημερών.

82. Έξι κράτη μέλη (Φινλανδία, Γαλλία, Γερμανία, Ιταλία, Κάτω Χώρες, Αυστρία) έχουν αναλάβει έργο για τη βελτίωση του εθνικού μέτρου για τους δείκτες τιμών εξωτερικού εμπορίου.

83. Επτά κράτη μέλη (Δανία, Φινλανδία, Ελλάδα, Ιταλία, Κάτω Χώρες, Αυστρία, Σουηδία) έχουν αναλάβει σχέδια στους τομείς των προσαρμογών CIF/FOB, ενώ νέα σχέδια αναμένονται στα επόμενα προγράμματα εργασίας.

Κατευθυντήριες γραμμές των προγραμμάτων 2004-2005:

84. Σε κεντρικό επίπεδο,θα αναληφθεί νέα δράση για τον ακριβή καθορισμό του μεθοδολογικού πλαισίου με σκοπό το σχεδιασμό ειδικών ερευνών για την τιμή κατά την εισαγωγή/εξαγωγή. Η ποιότητα της αναλογίας προσαρμογής CIF/FOB που χρησιμοποιούν τα κράτη μέλη θα αξιολογηθεί και θα διατυπωθούν συστάσεις.

85. Σε αποκεντρωμένο επίπεδο, θα προωθηθούν δράσεις για τη βελτίωση της ποιότητας των τιμών κατά την εισαγωγή/εξαγωγή καθώς επίσης και την προσαρμογή CIF/FOB.

Δράση 4: Απόρρητο

Ήδη επιτευχθέντα αποτελέσματα:

86. Το σχέδιο που ανέλαβε η Eurostat ενίσχυσε την κατανόηση των διαδικασιών που χρησιμοποιούνται από κράτη μέλη. Όλα τα κράτη μέλη εφαρμόζουν παθητικό απόρρητο αλλά υπάρχουν μεγάλες ανισότητες στην κοινολόγηση εμπιστευτικών στοιχείων μεταξύ κρατών μελών και έλλειψη συνοχής σε επίπεδο ΕΕ.

87. Ένα κράτος μέλος (Ηνωμένο Βασίλειο) ανέλαβε την ενδελεχή εξέταση της πρακτικής διαδικασίας τήρησης του απορρήτου σε εθνικό επίπεδο. Φαίνεται ότι τα περιοδικά υπομνήματα που αποστέλλονται σε εταιρείες επιτρέπουν την επανεξέταση των απαγορεύσεων και σε ορισμένες περιπτώσεις την κατάργησή τους, έτσι ώστε τα κατά το παρελθόν εμπιστευτικά στοιχεία να μπορούν να δίνονται στη δημοσιότητα. Τρεις άλλες χώρες (Δανία, Γαλλία, Ιταλία) εκπονούν μελέτες για τη βελτίωση της διαχείρισης του απορρήτου.

88. Σειρά συστάσεων για τη διαχείριση του απορρήτου έχουν διατυπωθεί και πρόκειται να υποβληθούν σε κράτη μέλη. Τα εν λόγω μέτρα, εφόσον εφαρμοστούν, θα βελτιώσουν την ποιότητα των στοιχείων σε εθνικό επίπεδο και τη συνοχή των στατιστικών σε επίπεδο ΕΕ.

89. Μια πρώτη μελέτη των εμπιστευτικών στοιχείων, σε αναλυτικό επίπεδο, δείχνει ότι υπάρχουν περιθώρια βελτίωσης των στατιστικών της ΕΕ με τη χρησιμοποίηση τεχνικών όπως η συγκέντρωση ή η προσθήκη τυχαίων συμβάντων.

Κατευθυντήριες γραμμές των προγραμμάτων 2004-2005:

90. Σε κεντρικό επίπεδο, θα ξεκινήσει το έργο για να περιοριστεί κατά το δυνατόν η επίδραση του απορρήτου στα γενικά σύνολα της ΕΕ και της ζώνης του ευρώ που δημοσιεύει η Eurostat.

91. Σε αποκεντρωμένο επίπεδο, τα κράτη μέλη μπορούν να αναλαμβάνουν δράσεις για τον περιορισμό της βαρύτητας των εμπιστευτικών στοιχείων (συμπεριλαμβανομένων επαφών με εταιρείες για την εκτίμηση της ανάγκης τήρησης διαχρονικών στοιχείων).

Δράση 5: Νέα στατιστικά προϊόντα

Ήδη επιτευχθέντα αποτελέσματα:

92. Η ανάλυση που έχει αναλάβει η Eurostat και ορισμένα κράτη μέλη οδήγησε σε σαφή εικόνα των βασικών πιθανών πηγών πληροφόρησης για την εκτίμηση των ενδοεπιχειρησιακών συναλλαγών. Μια εκτίμηση των αναγκών των χρηστών στο πλαίσιο των ευρωπαϊκών οργάνων έδειξε την περιορισμένη ανάγκη σε αναλυτικό επίπεδο προϊόντων. Επιπλέον, δεν υπήρχε συμφωνία μεταξύ κρατών μελών σχετικά με το εφαρμοστέο βέλτιστο εργαλείο συλλογής. Συνεπώς, είναι πιθανό να μην καταστεί δυνατή η εγκατάσταση πλήρους συστήματος συλλογής ενδοεπιχειρησιακών στατιστικών σε επίπεδο ΕΕ πριν το τέλος του προγράμματος Edicom.

93. Ορισμένες αναλύσεις που ανέλαβαν κράτη μέλη επέτρεψαν την εκπόνηση σειρών πειραματικών στοιχείων με ανάλυση του εξωτερικού εμπορίου κατά τομείς δραστηριότητας.

Κατευθυντήριες γραμμές των προγραμμάτων 2004-2005:

94. Σε κεντρικό επίπεδο, δεν προγραμματίζεται καμία δράση Edicom, εφόσον η σύνθεση των εργασιών πραγματοποιείται με εσωτερικούς πόρους της Eurostat.

95. Σε αποκεντρωμένο επίπεδο, τα κράτη μέλη μπορούν να αναλάβουν δράσεις για την παραγωγή στοιχείων που συνδέονται με διαρθρωτικές επιχειρηματικές στατιστικές (συμπεριλαμβανομένων στοιχείων με ανάλυση κατά τομέα δραστηριότητας) και τον έλεγχο της βασισμένης στην έρευνα μεθοδολογίας για τη συλλογή στοιχείων για τις διεπιχειρησιακές συναλλαγές.

Στόχος 3: Δίκτυο πληροφόρησης καλύτερα ενσωματωμένο στο γενικό στατιστικό σύστημα και προσαρμοσμένο στις εξελίξεις του διοικητικού περιβάλλοντος

Δράση 6: Μητρώα

Ήδη επιτευχθέντα αποτελέσματα:

96. Η Eurostat έχει αναλάβει σχέδιο που παρουσιάζει μεθόδους για τη βελτίωση των συνδέσεων μεταξύ μητρώων, καθιστώντας πιο συνεκτικές τις στατιστικές για τις συναλλαγές και τις επιχειρηματικές στατιστικές.

97. Οκτώ κράτη μέλη (Γερμανία, Φινλανδία, Ελλάδα, Ιταλία, Αυστρία, Κάτω Χώρες, Πορτογαλία, Σουηδία) ανέλαβαν έργο για τη βελτίωση της ποιότητας των μητρώων, συμπεριλαμβανομένων πιθανών επεκτάσεων στο Extrastat και συνδέσεων με επιχειρηματικά μητρώα. Σε ορισμένες χώρες οι συνδέσεις αυτές επέτρεψαν την παραγωγή στοιχείων κατά τομέα δραστηριότητας που προγραμματίζονται βάσει της δράσης 5.

Κατευθυντήριες γραμμές των προγραμμάτων 2004-2005:

98. Καίτοι δεν προγραμματίζεται περαιτέρω δράση σε κεντρικό επίπεδο, τα κράτη μέλη μπορούν να αναλάβουν δράσεις με σκοπό την εφαρμογή μητρώων Extrastat ή τη βελτίωση της ποιότητας ή της διαλειτουργικότητας των υφιστάμενων μητρώων.

Δράση 7: Προσαρμογή και εκσυγχρονισμός του Extrastat

Ήδη επιτευχθέντα αποτελέσματα:

99. Η καταγραφή αχρησιμοποίητων αλλά σημαντικών από στατιστική άποψη τελωνειακών στοιχείων διαθέσιμων σε εθνικό επίπεδο κατέδειξε ότι μόνον λιγοστά στοιχεία που θεωρούνται ενδιαφέροντα από στατιστική άποψη ήσαν διαθέσιμα σε αρκετά κράτη μέλη κατά τρόπο που να θεωρούνται σημαντικά. Παρ' όλα αυτά, η εφικτή στατιστική τους χρήση μπορεί να βελτιώσει αισθητά τις δασμολογικές στατιστικές και τις στατιστικές είδωλο.

100. Άλλη μελέτη επισήμανε σαφή συνολική ανάγκη βελτίωσης της ποιότητας των ήδη υφιστάμενων δασμολογικών στατιστικών και αύξησης της πληροφόρησης για τα δασμολογικά μέτρα. Άλλες πηγές πληροφόρησης για τη δυνητική χρήση των διαπραγματεύσεων αναλύθηκαν και εκτιμήθηκαν, ιδίως όσον αφορά περαιτέρω βελτίωση των δασμολογικών στατιστικών.

101. Τα πρώτα στάδια του αρθρωτού σχεδίου Taristat που αποσκοπεί στο συντονισμό των στοιχείων για τις συναλλαγές και των δασμολογικών στοιχείων οδήγησαν σε εφαρμογή που πρωτίστως παρέχει βασική δασμολογική πληροφόρηση.

Κατευθυντήριες γραμμές των προγραμμάτων 2004-2005:

102. Σε κεντρικό επίπεδο, ο βασικός στόχος θα είναι να περατωθεί το σχέδιο Taristat. Άλλες δράσεις μπορούν να αναληφθούν στο πλαίσιο της προσαρμογής του συστήματος Extrastat.

103. Σε αποκεντρωμένο επίπεδο, τα κράτη μέλη μπορούν να αναλάβουν δράσεις που αποσκοπούν στη βελτίωση της συνεργασίας τους μεταξύ των αρχών που είναι αρμόδιες για τα τελωνεία και τις στατιστικές προκειμένου να επιταχυνθεί η διαθεσιμότητα στατιστικών της Extrastat και να βελτιωθεί η ποιότητα της βασικής πληροφόρησης. Ο στόχος αυτός θα επιτευχθεί μέσω ad hoc συμφωνιών και του εκσυγχρονισμού των συστημάτων συλλογής/μετάδοσης.

Δράση 8: Προετοιμασία της προσαρμογής του Intrastat μακροπρόθεσμα

Ήδη επιτευχθέντα αποτελέσματα:

104. Σε έξι κράτη μέλη (Βέλγιο, Γερμανία, Γαλλία, Ιταλία, Σουηδία, Ηνωμένο Βασίλειο) πραγματοποιήθηκε έρευνα για να επανεκτιμηθεί η επιβάρυνση επί των υπόχρεων υποβολής στατιστικών πληροφοριών. Η επιβάρυνση του συστήματος Intrastat φαίνεται να είναι λογική και αποδεκτή. Πάνω από το 70% των εμπόρων χρειάζονται λιγότερες από 4 ώρες το μήνα για να συμπληρώσουν τη δήλωση. Η κωδικοποίηση των εμπορευμάτων είναι το σημείο της πληροφόρησης, που προκαλεί τις περισσότερες δυσχέρειες. Ακόμη και έτσι, τα αποτελέσματα της έρευνας δεν επισημαίνουν κάποια σοβαρή ανάγκη ουσιαστικών αλλαγών. Παρ' όλα αυτά, μετά τη γενική τάση μείωσης της διοικητικής επιβάρυνσης θα άξιζε τον κόπο να προσφερθούν εργαλεία που να ενθαρρύνουν τους εμπόρους για την αυτοματοποιημένη συμπλήρωση των δηλώσεων. Η πτυχή αυτή εξετάζεται στο πλαίσιο της δράσης 12.

105. Η εκτίμηση των αναγκών των χρηστών επιβεβαίωσαν ότι δεν αναμενόταν καμία σημαντική αλλαγή του υπάρχοντος συστήματος. Ειδικότερα, τονίστηκε η ανάγκη λεπτομερούς πληροφόρησης σχετικά με τα εμπορεύματα (από την έρευνα, εννέα στους δέκα απαντώντες χρησιμοποιούν τη Συνδυασμένη Ονοματολογία (ΣΟ), το 71% χρησιμοποιούν συνήθως ή συστηματικά κωδικούς ΣΟ και ένας στους τρεις απαντώντες χρησιμοποιεί όλα τα κεφάλαια του ΣΟ). Διαπιστώθηκαν και ελήφθησαν υπόψη και άλλα ενδιαφέροντα πορίσματα, ειδικότερα η πρόοδος που επιτεύχθηκε όσον αφορά την επικαιρότητα και την αξιοπιστία των στοιχείων.

106. Με βάση τα προαναφερόμενα σχέδια, προετοιμάστηκε νέα βασική νομοθετική πράξη για το Intrastat που έχει τα ακόλουθα βασικά χαρακτηριστικά:

- Η νομοθεσία είναι πιο κατανοητή και διάφανη.

- Λαμβάνει πλήρως υπόψη τις απαιτήσεις των χρηστών.

- Ενισχύει τις πτυχές ποιότητας.

107. Η συγκεκριμένη νομοθεσία εκδόθηκε από την Επιτροπή τον Ιούνιο του 2003 και διαβιβάστηκε στο Ευρωπαϊκό Κοινοβούλιο και το Συμβούλιο προς έγκριση.

Κατευθυντήριες γραμμές των προγραμμάτων 2004-2005:

108. Καίτοι δεν προγραμματίζεται δράση σε κεντρικό επίπεδο, μπορούν να αναληφθούν πιλοτικά σχέδια από κράτη μέλη για να αναλυθεί η πρακτική σκοπιμότητα των εναλλακτικών συστημάτων συλλογής όπως το «σύστημα μιας ροής».

Στόχος 4: Δίκτυο που θα βελτιώσει τις στατιστικές υπηρεσίες που προσφέρονται στις διοικήσεις, στους υπόχρεους παροχής πληροφοριών και τους χρήστες πληροφοριών

Δράση 9: Συντονισμός της διάδοσης

Ήδη επιτευχθέντα αποτελέσματα:

109. Τα σχέδια που ανέλαβε η Eurostat επέτρεψαν την ανάπτυξη σύγχρονων, ευέλικτων εκροών διάδοσης, που επιτρέπουν βελτίωση της παραγωγής εκδόσεων όπως το μηνιαίο δελτίο. Ομοίως, αναπτύχθηκε στήριξη με υπολογιστή για τη συνήθη λειτουργία της βάσης δεδομένων των δημοσιεύσεων.

110. Η ανασυγκρότηση της ιστορικής σειράς από το 1989 επιτεύχθηκε με παρέκταση. Η Eurostat τοιουτοτρόπως ικανοποιεί τις προσδοκίες χρηστών, όπως η ΕΚΤ, καθιστώντας διαθέσιμα πρωτογενή στοιχεία για την αξία και προσαρμοσμένα σε εποχική βάση στοιχεία.

111. Η σχετική ανάλυση του εξωτερικού εμπορίου της ΕΕ και της ζώνης του ευρώ που ανέπτυξε η Eurostat οδήγησε στην παραγωγή τακτικών συνοπτικών αναλύσεων των πιο πρόσφατων στοιχείων για τις συναλλαγές (SiF). Ομοίως δημοσιεύεται πλέον μια νέα ευρύτερη έκδοση (Πανόραμα) που προσφέρει την ετήσια επανεξέταση της εξέλιξης των συναλλαγών της ΕΕ και της ζώνης του ευρώ.

112. Ως αποτέλεσμα της στήριξης COMEXT, 17 κύκλοι κατάρτισης πραγματοποιήθηκαν στις Βρυξέλλες, στο Λουξεμβούργο, στην ΙΝΕ-Μαδρίτη και στην ΕΚΤ-Φρανκφούρτη καθώς επίσης και ορισμένοι διαλογικοί κύκλοι μέσω του Διαδικτύου. Στο πλαίσιο αυτό, προετοιμάστηκαν διάφορα στοιχεία τεκμηρίωσης COMEXT, συμπεριλαμβανομένων εκπαιδευτικών εγχειριδίων.

Κατευθυντήριες γραμμές των προγραμμάτων 2004-2005:

113. Σε κεντρικό επίπεδο, θα αναληφθούν δράσεις για την προσαρμογή των εκδόσεων και των βάσεων δεδομένων της Eurostat στη διεύρυνση της ΕΕ.

Καμία δράση δεν αναμένεται σε αποκεντρωμένο επίπεδο.

Δράση 10: Αυτόματο σύστημα κατάταξης

Ήδη επιτευχθέντα αποτελέσματα:

114. Η Eurostat ανέλαβε δύο σχέδια με σκοπό την εξασφάλιση της σταδιακής συντήρησης των προϊόντων που σχετίζονται με τη ΣΟ και το σχεδιασμό αυτόματου συστήματος κατάταξης.

115. Το σχέδιο για τη σταδιακή συντήρηση των προϊόντων που σχετίζονται με τη ΣΟ αναπτύχθηκε με ικανοποιητικά αποτελέσματα, καθώς τα συγκεκριμένα προϊόντα διατέθηκαν και διαδόθηκαν έγκαιρα, στις 11 επίσημες γλώσσες της Ευρωπαϊκής Ένωσης.

116. Όσον αφορά το σχέδιο για την ανάλυση και το σχεδιασμό αυτόματου συστήματος κατάταξης, τα αποτελέσματα μελέτης σκοπιμότητας τόνισαν τις δυσχέρειες ενσωμάτωσης ενός τέτοιου μέσου στο υπάρχον σύστημα, καθώς επίσης και το υψηλό κόστος της συντήρησης. Ως εκ τούτου το σχέδιο αυτό ακυρώθηκε.

117. Αναλήφθηκε ένα εναλλακτικό σχέδιο για την ανάπτυξη ειδικού εργαλείου στον εξυπηρετητή Web Κατάταξη της Eurostat για την αναζήτηση και δεικτοδότηση κατατάξεων ώστε να καταστεί δυνατή ταχεία και φιλική προς το χρήση πρόσβαση σε κατατάξεις και σχετικά προϊόντα και να συνδράμει τους χρήστες στην κατάταξη των προϊόντων τους στις διάφορες ονοματολογίες και κατατάξεις.

Κατευθυντήριες γραμμές των προγραμμάτων 2004-2005:

118. Σε κεντρικό επίπεδο, η βασική δράση είναι η ολοκλήρωση του σχεδίου που αποσκοπεί στον εκσυγχρονισμό και την απλούστευση της συνδυασμένης ονοματολογίας.

Καμία δράση δεν αναμένεται σε αποκεντρωμένο επίπεδο.

Δράση 11: Διάδοση μεταστοιχείων

Ήδη επιτευχθέντα αποτελέσματα:

119. Η Eurostat ανέλαβε δύο σχέδια με το σκοπό αυτό.

120. Το πρώτο, που αναπτύχθηκε με ικανοποιητικά αποτελέσματα, κάλυψε την ανάγκη εφαρμογής ορισμένων μέσων υπολογιστή που διασφαλίζουν τη συνεκτική και φιλική προς το χρήστη διαθεσιμότητα, την ετήσια επικαιροποιημένη έκδοση του Intrastat για τη συνδυασμένη ονοματολογία και τα σχετικά προϊόντα της.

121. Το δεύτερο σχέδιο έχει ως αντικείμενο την ανάλυση των τρόπων εφαρμογής των πλέον προηγμένων τεχνολογιών για την επιτάχυνση της διάδοσης μεταστοιχείων και τη διευκόλυνση της πρόσβασης στις πληροφορίες. Αυτό μπορεί να συνίσταται σε απλή και κατάλληλα διαρθρωμένη διεπαφή διαβούλευσης που προσφέρει ορισμένα εργαλεία κατάλληλα για την ηλεκτρονική διάδοση πληροφοριών μέσω του εξυπηρετητή web για τις κατατάξεις της Eurostat.

Κατευθυντήριες γραμμές των προγραμμάτων 2004-2005:

122. Σε κεντρικό επίπεδο, ο βασικός στόχος είναι ο εκσυγχρονισμός και η προσαρμογή των εργαλείων που αναπτύχθηκαν για τη διαχείριση των κατατάξεων και των παραγόμενων προϊόντων στους περιορισμούς της διεύρυνσης.

Καμία δράση δεν αναμένεται σε αποκεντρωμένο επίπεδο.

Στόχος 5: Δίκτυο βασισμένο σε εργαλεία συλλογής πληροφοριών υπό το πρίσμα των τελευταίων τεχνολογικών προόδων ώστε να βελτιωθούν οι λειτουργικότητες που προσφέρονται στους υπόχρεους παροχής πληροφοριών

Δράση 12: Εργαλεία συλλογής

Ήδη επιτευχθέντα αποτελέσματα:

123. Αναλήφθηκε επιτυχώς το σχέδιο για τη «Συντήρηση και στήριξη του IDEP/CNS» για να εξασφαλιστεί η συνέχεια της υπηρεσίας που παρέχει η Eurostat στα κράτη μέλη όσον αφορά τη συντήρηση και επικαιροποίηση του IDEP/CNS σε ετήσια βάση. Η έκδοση λογισμικού του 2004 ήταν η τελευταία που αναπτύχθηκε σε κεντρικό επίπεδο.

124. Σε αποκεντρωμένο επίπεδο, οι δράσεις με όλα τα κράτη μέλη οδήγησαν στη βελτίωση των εφαρμοζόμενων εργαλείων συλλογής ή/και ανάπτυξη και εφαρμογή τύπων web όπως εργαλεία συλλογής στοιχείων. Οι δράσεις των κρατών μελών για το IDEP βασίστηκαν σε στρατηγική που ενέκρινε η επιτροπή Intrastat για την αποκέντρωση της ανάπτυξης και της συντήρησης του εργαλείου από το 2004.

125. Ένα άλλο εργαλείο ασχολήθηκε επιτυχώς με τη συντήρηση των μηνυμάτων EDIFACT, την παραγωγή κατευθυντήριων γραμμών για την εφαρμογή του μηνύματος, τη στήριξη των CAN και PSI, καθώς επίσης και την εφαρμογή του μηνύματος EDIFACT στο IDEP/CN8. Δόθηκε επίσης σημασία στον εκσυγχρονισμό μηνυμάτων με τη χρήση XML για τη συλλογή στοιχείων Intrastat (μήνυμα INSTAT/XML). Εκπονήθηκαν επίσης οδηγοί τεκμηρίωσης του μηνύματος.

Κατευθυντήριες γραμμές των προγραμμάτων 2004-2005:

126. Οι δράσεις θα καθοδηγούνται από τις ακόλουθες συστάσεις και προτεραιότητες:

- αυτονομία των αναπτυχθέντων μέσων, στο τέλος του προγράμματος9

- διαθεσιμότητα και προώθηση ηλεκτρονικών (επιγραμμικών και απογραμμικών) δηλώσεων για το Intrastat σε όλες τις χώρες, ειδικότερα στα νέα κράτη μέλη9

- διαθεσιμότητα και προώθηση τυποποιημένων μηνυμάτων.

127. Στο πλαίσιο αυτό, οι δράσεις σε κεντρικό επίπεδο επικεντρώνονται στο συντονισμό των δράσεων για την ανάπτυξη τύπων web και την τυποποίηση των μηνυμάτων.

128. Σε αποκεντρωμένο επίπεδο, προτείνεται στα κράτη μέλη να διαθέτουν κατά το δυνατό ηλεκτρονικές (επιγραμμικές και απογραμμικές) δηλώσεις για το Intrastat.

Στόχος 6 (οριζόντιος): Ολοκληρωμένο και διαλειτουργικό δίκτυο

Δράση 13: Ολοκληρωμένο σύστημα-Διαλειτουργικότητα-Εφαρμογή του δικτύου

Ήδη επιτευχθέντα αποτελέσματα:

129. Οι υπηρεσίες προς τους χρήστες βελτιώθηκαν με τη σύνταξη οδηγών χρήστη, με βελτιώσεις των λειτουργικοτήτων του συστήματος COMEXT, με την οργάνωση κύκλων κατάρτισης και την ανάπτυξη της αυτοδύναμης μορφής COMEXT για περιόδευση δεδομένων σε CD-ROM και άλλα μέσα διάδοσης. Επιπλέον, οι χρήστες έχουν πρόσβαση στο Comext μέσω του ιστού (web).

130. Επιπροσθέτως, αναλήφθηκε σχέδιο για τη βελτίωση του υφιστάμενου μεθοδολογικού υλικού αναφοράς και την ανάπτυξη εργαλείων που να δίνουν εύκολη πρόσβαση στην πληροφόρηση.

131. Έχουν αναληφθεί μέτρα για τον εκσυγχρονισμό των διάφορων στοιχείων του διευρωπαϊκού δικτύου στο εσωτερικό της Κοινότητας και μεταξύ της Κοινότητας και τρίτων χωρών (σχέδιο για το δίκτυο XT). Θα αναπτυχθούν εργαλεία και μέθοδοι στους ακόλουθους τομείς: επεξεργασία και επικύρωση στοιχείων9 επικοινωνία μεταξύ εθνικών διοικήσεων και Eurostat9 πρόσβαση των χρηστών σε στατιστικά στοιχεία και μεταστοιχεία, συμπεριλαμβανομένων μεγαλύτερης χρήσης του Διαδικτύου και βελτιώσεων στο λογισμικό για τη διάδοση στατιστικών για τις συναλλαγές αγαθών.

Κατευθυντήριες γραμμές των προγραμμάτων 2004-2005:

132. Σε κεντρικό επίπεδο, ο βασικός στόχος είναι η επίτευξη του σχεδίου για το δίκτυο ΧΤ και η βελτίωση της πρόσβασης σε στατιστικές και μεταστοιχεία μέσω του Διαδικτύου.

133. Σε αποκεντρωμένο επίπεδο, τα κράτη μέλη θα αναλάβουν δράσεις για την εφαρμογή του δικτύου XT.

Παράρτημα 1

Πίνακας : Στόχοι, αναμενόμενα αποτελέσματα και δείκτες απόδοσης για το πρόγραμμα Edicom II (2001-2005) σύμφωνα με την εκ των υστέρων αξιολόγηση

Στόχος 1: Δίκτυο πληροφόρησης καλύτερης ποιότητας, χαμηλότερου κόστους και ταχύτερα διαθέσιμο, σύμφωνα με τις απαιτήσεις των κοινοτικών πολιτικών.

>ΘΕΣΗ ΠIΝΑΚΑ>

Στόχος 2: Κατάλληλο δίκτυο πληροφόρησης προσαρμοσμένο στις μεταβαλλόμενες ανάγκες των χρηστών στο πλαίσιο της Οικονομικής και Νομισματικής Ένωσης και του διεθνούς οικονομικού περιβάλλοντος

>ΘΕΣΗ ΠIΝΑΚΑ>

Στόχος 3: Δίκτυο πληροφόρησης καλύτερα ενσωματωμένο στο γενικό στατιστικό σύστημα και προσαρμοσμένο στις εξελίξεις του διοικητικού περιβάλλοντος

>ΘΕΣΗ ΠIΝΑΚΑ>

Στόχος 4: Δίκτυο που θα βελτιώσει τις στατιστικές υπηρεσίες που προσφέρονται στις διοικήσεις, στους υπόχρεους παροχής πληροφοριών και τους χρήστες πληροφοριών

>ΘΕΣΗ ΠIΝΑΚΑ>

Στόχος 5: Δίκτυο βασισμένο σε εργαλεία συλλογής πληροφοριών υπό το πρίσμα των τελευταίων τεχνολογικών προόδων ώστε να βελτιωθούν οι λειτουργικότητες που προσφέρονται στους υπόχρεους παροχής πληροφοριών

>ΘΕΣΗ ΠIΝΑΚΑ>

Στόχος 6 (οριζόντιος): Ολοκληρωμένο και διαλειτουργικό δίκτυο

>ΘΕΣΗ ΠIΝΑΚΑ>

ΠΑΡΑΡΤΗΜΑ 2

Χρησιμοποίηση των πόρων του Edicom το 2001 και 2002

>ΘΕΣΗ ΠIΝΑΚΑ>

>ΘΕΣΗ ΠIΝΑΚΑ>